Spoštovani udeleženci natečaja Pokrajina 2020!

Pogoji za izvedbo letošnjega dogodka so bili drugačni od preteklih – tako za avtorje kot za organizatorje. Vsi ste se jim uspeli prilagoditi in znova smo lahko priča umetninam, ki jemljejo dih in božajo dušo, zato vam izrekam iskrene čestitke in veliko zahvalo, saj ste popestrili skopo dogajanje, ki v tem obdobju hromi kulturno zavest posameznika.

Vsako slabo izhodišče pa ponuja možnosti na drugih področjih. Nadebudni fotografi ste bili v zaostrenih razmerah prisiljeni v iskanje motivov v domačih krajih. Spoznali ste lahko lepote in zanimivosti okolišev v katerih bivate in jih zajeti v objektiv. Na zanimivosti domačega okolja je namreč zaradi iskanja lepot v drugih okoliših, večina izmed nas opustila pozornost. Onemogočanje osebnih stikov je zahtevalo iskanje drugačnih načinov sodelovanja med mentorji in učenci, najbrž pa se je bilo potrebno naučiti tudi dela z najrazličnejšimi aplikacijami za obdelavo fotografij. Posledično ste obogatili svoje znanje, ki ga boste lahko v bodoče s pridom izkoriščali. To so pozitivne posledice razmer, katere smo bili prisiljeni sprejeti.

Večje število prejetih fotografij v primerjavi z natečaji v preteklih letih nas vodi v prepričanje, da je natečaj Pokrajina 2020 uspel, ne glede na spremenjene okoliščine. Če ste vsi, ki ste bili udeleženi v izvedbi dogodka, uspeli premostiti zapreke v letošnjem letu, nam za nadaljnje izvedbe, ki bodo v bodoče sledile, ni potrebno prav nič skrbeti.

Rok Pekolj,

Ravnatelj OŠ Koroška Bela Jesenice